**КРИТЕРИЈУМИ ОЦЕЊИВАЊА У НАСТАВИ ЕНГЛЕСКОГ ЈЕЗИКА**

**Први страни језик**

Током целе школске године континуирано се води евиденција о напредовању, ангажовању, постигнућима и активностима ученика.

Ученици се оцењују **формативно** и **сумативно**. У оквиру **формативног** оцењивања наставник прикупља информације о постигнућима ученика и бележи активности ученика током наставе. Формативно вредновање на крају циклуса исказује се и сумативно (бројчано). Елементи формативног оцењивања су: писмене провере до 15 минута, израда домаћих задатака, израда презентација/плаката, активност на часу, однос према раду, разумевање слушаног садржаја, редовног доношења прибора за рад, иницијално тестови. Критеријум је следећи:

* **Недовољан успех**- ученик омета наставу, не поштује правила понашања, не пише, нема прибор, не ради домаће задатке и уопште није активан на часу, не ангажује се у раду и прикупљању података за пројекат.
* **Довољан успех**-ученик повремено прати наставу, повремено доноси прибор и домаћи и ретко кад је активан на часу, али пише оно што се од њега очекује, презентује пројекат уз већу помоћ осталих чланова групе.
* **Добар успех**- ученик прати наставу, труди се да поштује правила понашања, скоро увек доноси прибор и домаћи, активан је на часу али не у континуитету, пројекат презентује успешно само уз помоћ осталих
* **Врло-добар успех**-ученик поштује правила понашања, труди се да редовно извршава своје обавезе, доноси прибор и домаћи, активан је, успешно презентује сам пројекат.
* **Одличан успех**- ученик увек поштује правила понашања, редовно извршава своје обавезе, доноси прибор и домаће задатке, изузетно је активан и мотивисан за рад, показује заинтересованост и жељу за напредовањем и стицањем знања, веома успешно презентује сам пројекат.

У сваком класификационом периоду присутно је и **сумативно** оцењивање које се врши путем писмене и усмене провере знања. Предвиђена су два писмена задатка, по један у сваком полугодишту и најмање два контролна задатка, који се раде по завршеним већим целинама градива уз претходну најаву. Писане провере се оцењују на основу скале изражене у процентима:

* 100% - 86% оцена одлична (5)
* 85% - 71% оцена врло-добар (4)
* 70% - 56% оцена добар (3)
* 55% - 41% оцена довољан (2)
* до 40% оцена недовољан (1)

Оцена може да варира у односу на постигнућа ученика али не више од 5%.

**Усмено одговарање**

Усмено оцењивање се обавља путем непосредног одговарања, уз поштовање критеријума за оцењивање.

**Одличан(5)**

* Ученик је у целини усвојио основни, средњи и напредни ниво знања, умења и вештине, примењује знања у новим околностима, повезује знања са другим предметима (географија, српски језик, биологија....)
* Ученик у потпуности разуме планом и програмом предвиђене појмове, речи и изразе и показује велики степен самосталности приликом њихове правилне употребе у изражавању.
* Успешно користи све граматичке елементе и конструкције и уочава најчешће изузетке од правила.
* Ученик уме да исприча лични доживљај, као и да у кратким цртама преприча садржај одређеног текста или разговора.
* Тачно и изражајно чита задати текст.
* Уме да обави разговор са другим лицима на унапред дату тему и са одређеном комуникативном функцијом.
* Самостално пише податке о себи и свом окружењу и пише краће саставе.
* Исто тако показује солидно познавање основних карактеристика традиције и културе земаља чији језик изучава.

**Врло-добар(4)**

* Ученик разуме планом и програмом предвиђене речи и исказе у великој мери и самостално их употребљава у изражавању.
* Правилно примењује уведена граматичка правила и конструкције.
* Ученик уме да уз малу помоћ наставника исприча лични доживљај и укатко исприча садржај одређеног текста, односно разговора.
* Правилно и изражајно чита једноставне текстове уз велики степен самосталности.
* У великој мери самостално остварује комуникацију и размењује са другим ученицима информације у вези са познатим темама и комуникативним функцијама.
* Ученик уз велики степен самосталности пише податке о себи и свом окружењу и уобличава то у краће саставе уз малу помоћ наставника.
* Познаје основне одлике традиције и културе земаља чији језик изучава.

**Добар(3)**

* Ученик углавном разуме планом и програмом предвиђене појмове, речи и изразе уз делимичан степен самосталности приликом њихове примене у усменом и писменом изражавању.
* Познаје и користи једноставније граматичке елементе и конструкције.
* У стању је да искаже на једноставан начин и уз помоћ наставника исприча лични доживљај и преприча садржај разговора или текста.
* Ученик углавном правилно чита и у довољној мери размењује са другим ученицима кратке информације у вези са познатим темама и комуникативним функцијама.
* Пише једноставне податке о себи и свом окружењу уз повремену наставникову помоћ. Познаје најосновније културне карактеристике земаља чији језик изучава.

**Довољан(2)**

* Ученик препознаје и разуме планом и програмом предвиђене основне, најфреквентније појмове, речи и изразе и примењује их у свом изражавању уз мали степен самосталности. У стању је да само уз помоћ наставника исприча лични доживљај и садржај разговора или текста, и то на нивоу репродукције.
* Ученик чита делимично правилно и уз помоћ наставника.
* Пише најједноставније податке о себи и свом окружењу уз помоћ наставника.
* Ученик у малој мери размењује са саговорницима кратке информације у вези са познатим темама и комуникативним функцијама.

**Недовољан(1)**

* Ученик не показује препознавање ни разумевање планом и програмом предвиђених основних појмова, речи и израза, не уме да их репродукује ни правилно употреби у свом изражавању.
* Није самосталан у раду и није у стању ни уз помоћ наставника да исприча лични доживљај и садржај разговора или текста.
* У недовољној мери размењује са другим ученицима кратке информације у вези са познатим темама и комуникативним функцијама.